Rozman je dokončal 4 razrede osnovne šole in le 1. razred gimnazije, nato je v letih 1890−1910 Kranju služboval pri V. Štempiharju, v začetku kot pisar, nato višji pisar in od 1900 kot vodja pisarne. Z izobraževanjem in prakso si je pridobil potrebno pravno znanje in 1910 je odprl v Kranju gospodarsko pisarno, ki jo je vodil do 1914. Po tri in polletni službi v vojski je bil 1918 prideljen prehranjevalnemu uradu v Ljubljani; ob času koroškega plebiscita je bil inšpektor za prehrano v coni A; od 1924 do upokojitve 1939 pa je služboval na ljubljanski univerzi kot kvestor, uradnik na zavodu za meteorologijo in geodinamiko ter knjižničar na pravni fakulteti.